**Ministru kabineta noteikumu projekta „Noteikumi par kosmētiskā iedeguma iegūšanas pakalpojuma higiēnas prasībām un šo prasību uzraudzības kārtību” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Epidemioloģiskās drošības likuma 38.1 panta pirmā daļa, likuma „[Par atbilstības novērtēšanu](http://likumi.lv/doc.php?id=63836)” [7. panta](http://likumi.lv/doc.php?id=63836#p7) pirmā daļa un Reklāmas likuma 7.panta otrā daļa.  Ministru prezidenta 2013.gada 25.septembra rezolūcija Nr.20/L-2402-jur-kol. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Epidemioloģiskās drošības likuma 38.1 panta pirmā daļa paredz, ka Ministru kabinets nosaka higiēnas prasības paaugstināta riska subjektiem.  Savukārt likuma „Par atbilstības novērtēšanu” 7.panta pirmā daļa nosaka, ka konkrētā atbilstības novērtēšanas objekta būtiskās prasības un to ievērošanas uzraudzības mehānismu pēc atbildīgās ministrijas priekšlikuma nosaka Ministru kabinets.  Pamatojoties uz minēto likumu deleģējumu ir izdoti Ministru kabineta 2010.gada 7.septembra noteikumi Nr.834 „Noteikumi par kosmētiskā iedeguma iegūšanas pakalpojuma higiēnas un nekaitīguma prasībām un šo prasību uzraudzības kārtību” (turpmāk – noteikumi Nr.834).  Ministru prezidenta 2013.gada 25.septembra rezolūcijā Nr.20/L-2402-jur-kol Veselības ministrijai tika izdots izvērtēt biedrības „Dermatologi pret ādas vēzi” un Latvijas Dermatologu biedrības priekšlikumus un lemt par grozījumu veikšanu noteikumos Nr.834. Līdz ar to Veselības ministrija 2013.gada 28.oktobrī organizēja sanāksmi, kurā piedalījās pārstāvji no biedrības „Dermatologi pret ādas vēzi”, Latvijas Dermatologu biedrības, Finanšu ministrijas, Slimību profilakses un kontroles centra, Patērētāju tiesību aizsardzības centra un Veselības inspekcijas. Sanāksmes laikā tika apspriests biedrības „Dermatologi pret ādas vēzi” un Latvijas Dermatologu biedrības iesniegums par ultravioleto staru negatīvo ietekmi uz cilvēka organismu ar priekšlikumiem kā uzlabot dermatoonkoloģisko situāciju valstī un tika nolemts, ka nepieciešams veikt grozījumus noteikumos Nr.834.   1. Šobrīd noteikumos Nr.834 ir noteikts, ka kosmētiskā iedeguma iegūšanas pakalpojumu var saņemt personas līdz 18 gadu vecumam, uzrādot ģimenes ārsta vai dermatologa izziņu, kas derīga sešus mēnešus, ka veselības stāvoklis ir atbilstošs pakalpojuma saņemšanai. Biedrības „Dermatologi pret ādas vēzi” valdes priekšsēdētājs Raimonds Karls uzsver, ka Latvijā nepilngadīgās personas vidēji pirmo reizi izmanto UV iekārtas 14,8 gadu vecumā, kas ir ļoti augsts rādītājs, ņemot vērā, ka agrīna ādas pakļaušana UV staru iedarbībai palielina saslimšanu ar ļaundabīgajiem ādas audzējiem, tai skaitā, ar melanomu.   Pasaules Veselības organizācija (turpmāk – PVO) un citas starptautiskas organizācijas ir paudušas savu viedokli par UV iekārtu izmantošanu nepilngadīgajām personām.  Eiropas Komisijas Patēriņa preču zinātniskā komisija (European Commission’s Scientific Committee on Consumer Products) uzskata, ka UV iekārtas nedrīkst izmantot personas, kas jaunākas par 18 gadiem tieši šī paaugstinātā ādas vēža riska dēļ[[1]](#footnote-1).  Nejonizējošā starojuma aizsardzības Starptautiskā Komisija (International Commission on Non-Ionizing Radiation Protection) iesaka neizmantot UV iekārtas to nelabvēlīgās ietekmes un augstā riska dēļ personām, kas jaunākas par 18 gadiem[[2]](#footnote-2). Arī Eiropas biedrība ādas vēža profilaksei (European society of skin cancer prevention) rekomendē neizmantot UV iekārtas personām, kuras nav sasniegušas 18 gadu vecumu[[3]](#footnote-3).  PVO, balstoties uz ekspertu viedokli, Vadlīnijās par mākslīgās sauļošanās riskiem[[4]](#footnote-4) ir norādījusi, ka UV iekārtu izmantošana personām līdz 18 gadu vecumam ir kaitīga.  Pamatojoties uz pierādījumiem par kaitīgo UV iekārtu ietekmi uz nepilngadīgo personu veselību daudzas valstis jau ir ieviesušas aizliegumu personām, kuras jaunākas par 18 gadiem, izmantot UV iekārtas, piemēram, aizliegums ir ieviests Francijā, Austrālijā, Lielbritānijā, Vācijā u.c. valstīs.  Ņemot vērā iepriekš minēto, ka UV iekārtu izmantošana līdz 18 gadu vecumam palielina ādas vēža risku, uzskatām, ka arī Latvijā būtu jānosaka aizliegums personām līdz 18 gadu vecumam izmantot UV iekārtas.   1. Noteikumi Nr.834 paredz, lai pārliecinātos par patērētāja vecumu, solārija personāls pieprasa patērētājam uzrādīt personu apliecinošu dokumentu vai autovadītāja apliecību. Taču ņemot vērā, ka noteikumos Nr.834 tiek noteiktas stingrākas prasības pakalpojuma saņemšanas ierobežojumiem, tad jānosaka, ka pakalpojuma saņēmēja pienākums ir pirms pakalpojuma saņemšanas bez uzaicinājuma uzrādīt personu apliecinošu dokumentu. 2. Noteikumu Nr.834 7.punkts paredz, ka pakalpojuma sniedzējs pirms pakalpojuma sniegšanas pakalpojuma saņēmējam izsniedz apmeklējumu uzskaites karti, kurā norādīta informācija par pakalpojuma saņemšanu. Apmeklējumu uzskaites kartē ietvertā informācija ir svarīga, lai pakalpojuma saņēmējs pirms pakalpojuma saņemšanas ievērotu pasākumus, kas mazinātu UV staru kaitīgo iedarbību.   Ņemot vērā pakalpojuma potenciālu radīt riskus cilvēku veselībai, ir jānosaka stingrāka kontrole pakalpojuma saņemšanai.  Tādēļ noteikumu Nr.834 7.punkts jāpapildina ar prasību, ka pakalpojuma sniedzējs izsniedz patērētājam patērētāja aptaujas anketu, kur iekļauta vismaz noteikumu projekta 1.pielikumā „Patērētāja aptaujas anketa” noteiktā informācija un pakalpojuma saņēmējs iepazīstas ar apmeklējumu uzskaites kartē sniegto informāciju un aizpilda arī patērētāja aptaujas anketu. Tādā veidā pakalpojuma saņēmējs nodrošina pakalpojuma sniedzējam rakstisku informāciju par atbilstību pakalpojuma saņemšanai un piekrīt saņemt pakalpojumu, kā arī uzņemas atbildību, ka apzinās UV starojuma radītos riskus.   1. Pakalpojuma sniedzējam pakalpojuma sniegšanas vietā šobrīd ir jānodrošina informācija par UV starojuma ietekmi, sauļošanās kontrindikācijām, pareiza sauļošanās režīma ieteikumiem un ādas tipiem. Šī informācija ir jāizvieto laukumā, kas nav mazāks par 21x30cm (A4 lapa) formātu (noteikumu Nr.834 9.punkts). Ņemot vērā, ka tiek noteikta jauna prasība, kas ierobežo pakalpojuma saņemšanu nepilngadīgajām personām, uzskatām, ka tā ir pietiekami nozīmīga un tai arī jābūt izvietotai pakalpojuma sniegšanas vietā, lai informētu pakalpojuma saņēmējus.   Tā kā Starptautiskais vēža pētniecības centrs (International Agency for Research on Cancer) ir atzinis UV iekārtas par I. kategorijas kancerogēnu[[5]](#footnote-5), kas nozīmē, ka ir pietiekami daudz pierādījumu, lai pamatotu cēloņsakarību starp UV starojumu un ļaundabīgo audzēju attīstību, uzskatām, ka klientiem pirms UV pakalpojumu saņemšanas jābūt informētiem par minēto UV iekārtu izmantošanas risku, un šai informācijai arī jābūt izvietotai pakalpojuma sniegšanas vietā.  Līdz ar to, uzskatām, ka lai pakalpojuma saņēmējam būtu iespēja iepazīties ar iepriekš minēto informāciju par UV iekārtas lietošanas nosacījumiem un ierobežojumiem, tā būtu jāizvieto pakalpojuma saņēmējam redzamā vietā – uzgaidāmajā telpā vai vietā, kā arī telpā, kur atrodas UV iekārta, norādīta atsevišķos laukumos, kas nav mazāki par 21 x 30 cm.   1. Reklāmas likuma 7.panta otrajā daļā ir noteikts, ka papildu prasības attiecībā uz atsevišķu preču, preču grupu vai pakalpojumu reklāmas saturu, noformējumu vai izplatīšanas kārtību (arī reklāmas izplatīšanas kārtību atsevišķos masu informācijas līdzekļos) nosaka Ministru kabinets. Ņemot vērā, ka UV iekārtu izmantošanas pakalpojumu reklāmās bieži vien tiek izmantota patērētājiem maldinoša informācija, kā arī saistībā ar to, ka noteikumos Nr.834 tiks noteikts pakalpojuma saņemšanas aizliegums nepilngadīgajām personām, noteikumos Nr.834 ir jānosaka prasības UV iekārtas izmantošanas pakalpojumu reklāmai, paredzot, ka:    1. pakalpojuma reklāmā jāiekļauj informācija, ka pakalpojumu aizliegts saņemt personām, kas ir jaunākas par 18 gadiem, kā arī, ka pārmērīga UV iekārtu lietošana ir kaitīga cilvēka veselībai. Šai informācijai jāatvēl vismaz 10% no reklāmas apjoma, kā arī jāizvēlas tāds burtu izmērs, lai informācija aizņemtu lielāko tehniski iespējamo daļu no tekstam paredzētā laukuma;    2. aizliegts reklamēt ieguvumus cilvēka veselībai, tai skaitā par D vitamīna sintēzi, no UV iekārtu lietošanas un vispārējās UV starojuma iedarbības. Šāds aizliegums ir svarīgs, jo D vitamīna sintēze ir viens no biežākajiem maldinošajiem priekšstatiem par UV staru labvēlīgo ietekmi, ko izmanto arī reklāmās, lai mudinātu cilvēkus izmantot UV iekārtas. Pasaulē pēdējo 30 gadu laikā nav pierādījumu UV starojumam kā nozīmīgam D vitamīna avotam. Cilvēks ikdienā uzņemot pilnvērtīgu uzturu, spēj pilnībā nodrošināt organisma prasības pēc D vitamīna un nav nepieciešami papildus citi D vitamīna avoti.   Kā arī ņemot vērā, ka par pakalpojumiem sniegtās informācijas atbilstību, kā arī reklāmas un komercprakses atbilstību normatīvajos aktos noteiktajām prasībām uzrauga Patērētāju tiesību aizsardzības centrs, noteikumos Nr.834 jāparedz, ka UV iekārtu izmantošanas pakalpojumu reklāmās sniegtās informācijas uzraudzību veiks Patērētāju tiesību aizsardzības centrs.   1. Noteikumu Nr.834 10.punkts nosaka, ka solārija personālam ir pienākums novērtēt patērētāja ādas stāvokļa atbilstību pakalpojuma saņemšanai un sniegt konsultāciju par piemērotāko sauļošanās režīmu. Tomēr patērētāja ādas stāvokli solārija darbinieks ne vienmēr var novērtēt, jo kontaktējoties ar pakalpojuma saņēmēju var novērtēt tikai no drēbēm brīvās daļas (rokas, seju, kaklu), kas nesniedz informāciju par klienta ādas stāvokli kopumā. Tāpat solārija personālam nav specifiskas izglītības, lai pilnībā spētu izvērtēt klienta ādas stāvokli, tādēļ daudz lietderīgāk ir noteikt, ka solārija personāls izvērtē cilvēka ādas fototipu. Jānosaka prasība, ka solārija personāls atkarībā no klienta ādas fototipa, izveido klienta sauļošanās plānu, iekļaujot tajā informāciju par to cik bieži un cik ilgi klientam ir ieteicams izmantot UV iekārtu, minēto informāciju ierakstot klienta apmeklējuma uzskaites kartē. 2. Šobrīd noteikumu Nr.834 13. un 14.punkts nosaka, ka pakalpojuma sniedzējs izstrādā telpu tīrīšanas un dezinfekcijas plānu, kā arī veic uzskaiti par telpu, iekārtu un aprīkojuma apkopi. Veselības inspekcija ir rosinājusi vienkāršot minētās prasības, pamatojot, ka no higiēnas un epidemioloģiskās drošības viedokļa galvenais ir, lai telpas būtu tīras un uzkoptas (par ko var pārliecināties arī kontroles laikā), nevis lai tiktu veikti tikai formāli ieraksti. Līdz ar to noteikumu 13. un 14.punktu ir nepieciešams vienkāršot, nosakot, ka pakalpojuma sniedzējs nodrošina UV iekārtu tīrīšanu un dezinficēšanu pēc katras izmantošanas, saskaņā ar dezinfekcijas plānu, bet neveicot uzskaiti par telpu, iekārtu vai aprīkojuma tīrīšanu un dezinficēšanu 3. Noteikumu Nr.834 19.punkts paredz, ka ierakstus par UV iekārtu lampu maiņu, to nolietojuma pakāpi, kā arī tehniskajām pārbaudēm veic vienu reizi mēnesī, taču ņemot vērā to, ka ikdienā nav nepieciešamības veikt šos ierakstus tik bieži (UV iekārtu lampu maiņa nenotiek tik bieži, kā arī tehniskās apkopes pasākumi nav paredzēti reizi mēnesī), Veselības inspekcija ir rosinājusi šos ierakstus veikt pēc attiecīgās darbības veikšanas, nenosakot laika ierobežojumu. 4. Attiecībā uz noteikumos minēto mācību kursa „Kosmētiskā iedeguma iegūšanas pakalpojumam noteiktās higiēnas prasības” (turpmāk – mācību kurss) apgūšanu, biedrība „Dermatologi pret ādas vēzi” un Latvijas Dermatologu biedrība ir rosinājusi ieviest izmaiņas noteikumu Nr.834:    1. 23.punkta prasībās, nosakot, ka solārija personālam, lai iegūtu apliecību par mācību kursa apguvi, ir jānokārto zināšanu pārbaude, kas apliecinātu, ka mācību kurss tiešām ir apgūts. Kā arī papildināt 23.punktu ar prasību, ka mācību kursa Vispārīgās daļas tēmu apmācībā ir obligāta ārstniecības personas dalība, ņemot vērā, ka apmācību programmas tēmas skar cilvēka ādas uzbūvi, struktūru un funkcijas, ādas fototipus, UV staru radītās akūtās un hroniskās sekas, kancerogēno ietekmi, kontrindikācijas kosmētiskā iedeguma pakalpojumiem, kā arī UV starojuma ietekmi uz cilvēka organismu, tai skaitā, melanīna veidošanās procesu.;    2. 24.punkta prasībās, nosakot, ka apliecība, kas izsniegta solārija personālam par mācība kursa apgūšanu, ir derīga piecus gadus no tās izsniegšanas dienas, pamatojot, ka zināšanu atkārtošanu nav nepieciešams veikt tik bieži (reizi divos gados) kā bija noteikts iepriekš. Tā kā solārija darbinieku darbs ir tieši saistīts ar risku citu cilvēku veselībai un UV iekārtu jomā notiek jaunāku tehnoloģiju izstrāde, dažādu jaunu iekārtu ar specifiskiem lietošanas parametriem ieviešana tirgū un tiek atklāti jauni pierādījumi par UV iekārtu izmantošanas risku, jo uzkrājas statistikas un pētījumu dati par UV staru izraisītajām kontrindikācijām, komplikācijām, saslimšanām, pakalpojuma sniedzējam reizi piecos gados ir atkārtoti jāapgūst apmācību programma;    3. pielikumā „Mācību kursa "Kosmētiskā iedeguma iegūšanas pakalpojumam noteiktās higiēnas prasības"  programma” I. sadaļas prasībās, paredzot precizēt tēmas, kuras nepieciešams apgūt solārija personālam. 5. Noteikumu Nr.834 25.punkts paredz prasības solārija personālam veikt obligātās veselības pārbaudes. Taču ņemot vērā, ka Ministru kabineta 2001.gada 27.novembra noteikumu Nr.494 “Noteikumi par darbiem, kas saistīti ar iespējamu risku citu cilvēku veselībai un kuros nodarbinātās personas tiek pakļautas obligātajām veselības pārbaudēm” 2.punktā jau ir veikts to darbu uzskaitījums, kuri saistīti ar iespējamu risku citu cilvēku veselībai, un kuros nodarbinātajām personām ir jāveic obligātās veselības pārbaudes, uzskatām, ka nav lietderīgi dublēt normatīvo aktu prasības un tādēļ noteikumu Nr.834 25.punkts ir jāsvītro. 6. Ņemot vērā, ka pasaulē aizvien vairāk tiek veikti dažādi pētījumi un atklātas jaunas sakarības saistībā ar UV iekārtu lietošanu, biedrība „Dermatologi pret ādas vēzi” un Latvijas Dermatologu biedrība ir rosinājusi veikt grozījumus noteikumu Nr.834 pielikumā par patērētājam sniedzamo informāciju, precizējot un papildinot patērētājam sniedzamo informāciju par UV starojuma radītajiem riskiem veselībai un kosmētiskā iedeguma pakalpojuma saņemšanas nosacījumiem.   Tā kā UV iekārtu izmantošana nepilngadīgajiem un personām virs 40 gadu vecuma, ir saistīta ar ievērojami augstāku ādas vēža attīstības risku (skatīt 1.punktu augstāk), noteikumu Nr.834 pielikuma par patērētājam sniedzamo informāciju prasības ir paredzēts papildināt ar informāciju par UV iekārtas lietošanas aizliegumu nepilngadīgajām personām un ieteikumiem neizmantot iekārtas pēc 40 gadu vecuma.  Ir pierādīts, ka UV starojums, kas saņemts atrodoties saulē, un arī UV iekārtas lietošanas laikā uzņemtais UV starojums organismā summējas un uzkrājas[[6]](#footnote-6), tādējādi radot paaugstinātu risku saslimt ar ādas vēzi, tādēļ pielikumā par mācību kursa apliecību ir jāiekļauj informācija par UV starojuma kumulatīvo iedarbību, īpaši attiecībā uz personām, kuras ikdienā strādā ārpus telpām.  Riska ierobežošanai noteikumu Nr.834 pielikumā par patērētājam sniedzamo informāciju jāiekļauj arī informācija par UV iekārtu lietošanas ierobežojumiem, atkarībā no personas ādas fototipa, ādas veidojumu veida un daudzuma (dzimumzīmēm, kārpām, papilomām u.tml.) un iedzimtiem ādas veidojumiem7; kā arī par ādas pigmentācijas izmaiņām, kas norāda uz paaugstināta ādas vēža risku[[7]](#footnote-7).  Tā kā tiek uzskatīts, ka personām, kuru tuvākajiem radiniekiem (tēvs, māte, brālis, māsa) ir bijuši ādas vēža saslimšanas gadījumi, ir divas, trīs reizes lielāks risks saslimt ar ādas vēzi8, noteikumu Nr.834 pielikumā par patērētājam sniedzamo informāciju jāiekļauj informācija par ierobežojumiem pakalpojuma saņemšanai arī šīm personām.  Ir pierādījumi, ka grūtniecības laikā ir augstāks ļaundabīgā ādas audzēja – melanomas, attīstības risks[[8]](#footnote-8), līdz ar to UV starojums ir kā papildus riska faktors, kas grūtniecības laikā palielina iespēju saslimt ar melanomu[[9]](#footnote-9), tādēļ noteikumu Nr.834 pielikumā par patērētājam sniedzamo informāciju jāiekļauj informācija par paaugstinātu risku grūtniecības laikā.  Lai samazinātu ādas vēža riska faktorus, biedrība „Dermatologi pret ādas vēzi” un Latvijas Dermatologu biedrība iesaka ievērot vienas sauļošanās reizes ilgumu: 8 – 12 minūtes, tādēļ noteikumu Nr.834 pielikumā par patērētājam sniedzamo informāciju jāiekļauj informācija par UV iekārtas izmantošanas ilgumu vienā reizē.   1. Lai samazinātu nevajadzīgu slogu pakalpojumu sniedzējiem, tiek svītrota obligātā prasība veikt uzskaiti par pakalpojuma sniegšanas vietas telpas, iekārtas vai aprīkojuma tīrīšanu vai dezinfekciju. Tas neizslēdz iespēju pakalpojumu sniedzējiem turpināt to veikt pēc savas izvēles. 2. Lai samazinātu nevajadzīgu slogu pakalpojumu sniedzējiem, tiek svītrota obligātā prasība pakalpojumu sniedzējam nodrošināt ierakstu veikšanu par UV iekārtu lampu maiņu, to nolietojuma pakāpi, kā arī jebkurām tehniskajām pārbaudēm vienu reizi mēnesī. Prasība nodrošināt ierakstu veikšanu paliek spēkā bez prasības to darīt katru gadu, bet gan pēc attiecīgo darbību veikšanas (lampu nomaiņa, tehniskās pārbaudes). 3. Papildinātas prasības pakalpojuma sniedzējam nodrošināt, ka solārija personālam ir atbilstošas teorētiskās zināšanas par ādas tipiem, kas nepieciešams, lai personāls kvalitatīvi un pareizi sniegtu patērētājam informāciju par UV starojuma radītajiem riskiem veselībai un kosmētiskā iedeguma pakalpojuma saņemšanas nosacījumiem, kas noteikti noteikumu projekta 2.pielikumā. 4. Ņemot vērā, ka ar šo noteikumu projektu tiks aizstāti noteikumi Nr.834, iekļauts punkts par noteikumu Nr.834 atzīšanu par spēku zaudējušiem.   **Tā kā grozījumu apjoms noteikumu Nr.834 grozījumu projekta izstrādes beigās pārsniedza pieļaujamo, Veselības ministrija ir sagatavojusi jaunu Ministru kabineta noteikumu projektu „Noteikumi par kosmētiskā iedeguma iegūšanas pakalpojuma higiēnas un nekaitīguma prasībām un šo prasību uzraudzības kārtību” (turpmāk – noteikumu projekts), izsakot noteikumus Nr.834 jaunā redakcijā.** |
| 3. | Projekta izstrādē iesaistītās institūcijas | Veselības inspekcija un Slimību profilakses un kontroles centrs. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Kosmētiskā iedeguma pakalpojuma sniedzēji un patērētāji. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekta izstrāde nodrošinās patērētājiem iespēju saņemt drošāku un higiēnas prasībām atbilstošu pakalpojumu, tai skaitā mazinot onkoloģisko slimību provocējošo faktoru risku.  Lai samazinātu nevajadzīgu slogu pakalpojumu sniedzējiem, tiek svītrota obligātā prasība veikt uzskaiti par pakalpojuma sniegšanas vietas telpas, iekārtas vai aprīkojuma tīrīšanu vai dezinfekciju. Kā arī, lai samazinātu slogu pakalpojumu sniedzējiem, tiek svītrota obligātā prasība pakalpojumu sniedzējam nodrošināt ierakstu veikšanu par UV iekārtu lampu maiņu, to nolietojuma pakāpi, kā arī jebkurām tehniskajām pārbaudēm vienu reizi mēnesī. Prasība nodrošināt ierakstu veikšanu paliek spēkā bez prasības to darīt katru gadu, bet gan pēc attiecīgo darbību veikšanas (lampu nomaiņa, tehniskās pārbaudes). Tiek ieviesta prasība apmācību programmas nodrošināšanā piesaistīt ārstniecības personu, kas iespējams varētu sadārdzināt apmācību programmas izmaksas. Šo sadārdzinājumu nav iespējams objektīvi prognozēt, jo izmaksas var atšķirties atkarībā no tā, kādas samaksas likmes pašreiz ir noteikuši dažādie apmācību programmas nodrošinātāji un saskaņā ar kādiem nosacījumiem. |
| 3. | Administratīvo izmaksu monetārs novērtējums | 1. Tiek ieviests informācijas sniegšanas pieprasījums pakalpojuma sniedzējiem – nodrošināt katram patērētājam vienu A4 klienta aptaujas anketu pirms pakalpojuma sniegšanas. Ietekmētā sabiedrības mērķgrupa ir kosmētiskā iedeguma pakalpojumu sniedzēji.   -Saskaņā ar Veselības inspekcijas (turpmāk – Inspekcijas) datiem, 2014. gadā Inspekcijas uzraudzībā bija 156 solāriju studijas un 577 citi objekti, kuros solārija pakalpojums tiek piedāvāts kā blakus pakalpojums (piemēram, skaistumkopšanas salonos, sporta klubos, viesnīcās).  -Nav pieejami dati par solārija lietošanas biežumu populācijā Latvijā, bet dažādās zinātniskās publikācijās[[10]](#footnote-10),[[11]](#footnote-11),[[12]](#footnote-12),[[13]](#footnote-13) par solārija lietošanas biežumu populācijā, konstatēts, ka pieaugušo vecuma grupā (>18 gadi) vismaz vienreiz dzīvē solārija pakalpojumus ir izmantojuši: pasaulē 35,7%, Ziemeļeiropā un Rietumeiropā vidēji 42%, Vācijā 46,7%, ASV 35%, Austrālijā 11% pieaugušo. Savukārt pieaugušo vecuma grupā (>18 gadi) solārija pakalpojumus pēdējā gada laikā, skaitot no dažādu pētījumu sākšanas izmantojuši, pasaulē 14%, Ziemeļeiropā un Rietumeiropā 21%, Vācijā 21%, ASV 13%, Austrālijā 2%, Francijā 13.4% un 15% (divu pētījumu dati) respondentu.  Ņemot vērā augstāk minēto, aprēķinot potenciālo Latvijas iedzīvotāju skaitu, kas katru gadu izmanto solārija pakalpojumus, jāņem vērā vecuma ierobežojums līdz 18 gadiem, tātad solāriju apmeklētāji ir vecuma grupā 18-70 gadi. Vadoties no datiem pēc citu Ziemeļeiropas valstu pieredzes, jāizmanto populācijas solāriju apmeklējuma biežums gada laikā 21 %. Kā arī jāņem vērā, ka pie viena pakalpojuma sniedzēja aizpildītā anketa ir derīga sešus mēnešus no tās aizpildīšanas dienas, tātad tiek aizpildīta maksimāli divas reizes gadā.  -Saskaņā ar Centrālā statistikas biroja datiem *(ISG022. Pastāvīgo iedzīvotāju skaits un vecuma struktūra 2015.gada sākumā (pa 5 gadu vecuma grupām)*, 2015.gada sākumāvecuma grupā no 20-70 gadiem bija 1 319 005 pieaugušo.  Tādējādi potenciālie solārija lietotāji ik gadu varētu būt 21% no 1 319 005 = 276 991.  -Klientu skaits uz vienu pakalpojuma sniedzēju gadā = 276 991/ 733 (solāriju pakalpojumu sniedzēju skaits) = 377**.**  -Anketu skaits uz vienu pakalpojuma sniedzēju gadā = 377 x 2 (divas anketas uz vienu patērētāju gadā)= 754.  **-**Saskaņā ar valsts ieņēmumu dienesta informāciju par darba vietām 2015.gada augustā, atbilstoši profesiju klasifikatoram, vidējā stundas tarifa likme solārija darbiniekam *(3259 Citur neklasificēti veselības aprūpes jomas speciālisti; 325906)* ir 3,48 EUR.  -Pakalpojumu sniedzēja darbinieka patērētais laiks vienai anketai: vienas A4 lapas izdrukai = 1 min + palīdzības sniegšana klientam veidlapas aizpildīšanas nodrošināšanā 4 min = 5 min = 0,083 h. -Vienas melnbaltas vienpusējas A4 lapas izdrukas cena (izdruku skaitam sākot no 1) ir no 0,05 – 0,075 EUR ar PVN).  C = (f x l) x (n x b) + \*  C = administratīvo izmaksu monetārs novērtējums;  f = prasības izpildei patērētie finanšu resursi jeb darba samaksa;  l = patērētais laiks izteikts stundās;  n = personu skaits, kam jāpilda informācijas prasība;  b = prasības biežums gada ietvaros;  \*Papildu izmaksas  -Izmaksu aprēķins, lai nodrošinātu katram patērētājam vienu A4 klienta aptaujas anketu pirms katras pakalpojuma sniegšanas: C vienam pakalpojumu sniedzējam gadā = (3,48 EUR x 0,083h) x (1 x 754) + (754 x 0,075 EUR) = (0,28 x 754) + 56,55 = 211,12 + 56,55 = **267,67 EUR** (uz 754 klientiem/gadā). 0,355 EUR (uz vienu klientu).Anketas nodrošināšana klientam neparedz atskaišu sniegšanu valsts iestādei vai procesa kvalitātes nodrošināšanu, bet veselības risku ierobežošanu patērētājam, un ādas audzēju risks nav salīdzināms ar 5 min administratīvo slogu uz vienu klientu.   1. Tā kā tiek ieviests informācijas sniegšanas pieprasījums pakalpojuma sniedzējiem – nodrošināt katram patērētājam vienu A4 klienta aptaujas anketu pirms pakalpojuma sniegšanas, tiek ieviests arī administratīvais slogs klientam - aptaujas anketas aizpildīšana.   Izmaksu novērtējumam pieņemts, ka patērētājs aizpilda anketu divas reizes gadā, nemaina solārija pakalpojuma sniedzēju, vienas anketas aizpildīšanai patērē piecas minūtes laika.  Saskaņā ar Valsts ieņēmumu dienesta [informāciju par vidējām stundas tarifa likmēm periodā no 2014.gada novembra līdz 2015.gada jūlijam](https://www.vid.gov.lv/dokumenti/noderigi/publisko%20iepirkumu%20likuma%20normu%20piemerosana/info%20par%20vid%20stundas%20tarifa%20likm_%20no%202014.gada%20novembra%20lidz%202015.gada%20julijam.xlsx), visu profesiju grupu vidējā stundas tarifa likme valstī bija 5,63 EUR.  Izmaksu aprēķins vienam solārija pakalpojuma patērētājam A4 klienta aptaujas anketas aizpildīšanai pirms pakalpojuma saņemšanas divas reizes gadā:  C= (5,63 EUR x 0,083 h) x (1 x 2) = 0,47 x 2 = 0,94 EUR. |
| 4. | Cita informācija | Nav |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts par Noteikumu Nr.834 grozījumiem (kas ir iekļauti jaunajā noteikumu projektā) no 2014.gada 25.novembra līdz 2014.gada 25.decembrim tika ievietots Veselības ministrijas mājas lapas sadaļā „Sabiedrības līdzdalība, Publiskā apspriešana”.  Projekts par Noteikumu Nr.834 izdošanu jaunā redakcijā no 2015.gada 21.septembra līdz 2015.gada 20.oktobrim tika ievietots Veselības ministrijas mājas lapas sadaļā „Sabiedrības līdzdalība, Publiskā apspriešana”. |
| 2. | Sabiedrības līdzdalība projekta izstrādē | Projekta par Noteikumu Nr.834 grozījumiem izstrādē piedalījās biedrība „Dermatologi pret ādas vēzi”, Latvijas Dermatologu biedrība, Patērētāju tiesību aizsardzības centrs, Finanšu ministrija, Slimību profilakses un kontroles centrs un Veselības inspekcija.  Projekta par Noteikumu Nr.834 izdošanu jaunā redakcijā izstrādē piedalījās biedrība „Dermatologi pret ādas vēzi”, Veselības inspekcija.  Noteikumu projektā ir iekļauti visi grozījumi, kas diskutēti grozījumu projekta izstrādes laikā un papildus prasības noteikumu Nr.834. 7. un 14. punktā noteiktajām prasībām, kas saskaņotas ar Veselības inspekciju un daļēji saskaņotas ar Biedrības „Dermatologi pret ādas vēzi” valdes priekšsēdētāju R.Karlu.  Biedrība „Dermatologi pret ādas vēzi” uzskata, ka patērētājam ir jāparakstās par to, ka tas ticis informēts par veselības kaitējumu pirms katra pakalpojuma saņemšanas, nevis vienreiz 6 mēnešos. Šis iebildums nav ticis ņemts vērā, jo patērētājs jau pirmajā reizē ir informēts par kaitīgumu, parakstījis apliecinājumu, kā arī solārija personālam ir pienākums patērētāju mutiski informēt par veselībai radītajiem riskiem pirms katra pakalpojuma sniegšanas, iekļaut šo informāciju patērētāja uzskaites kartē, kā arī izvietot to pakalpojuma sniegšanas vietā tā, lai tā būtu labi ieraugāma un salasāma. |
| 3. | Sabiedrības līdzdalības rezultāti | Sabiedrība ar Veselības ministrijas mājas lapā ievietoto noteikumu projektu par Noteikumu Nr.834 grozījumiem varēja iepazīties un izteikt savu viedokli no 2014.gada 25.novembra līdz 2014.gada 25.decembrim. Sabiedrības priekšlikumi vai iebildumi par noteikumu projektu netika saņemti.  Sabiedrība ar Veselības ministrijas mājas lapā ievietoto noteikumu projektu par Noteikumu Nr.834 jaunu redakciju varēja iepazīties un izteikt savu viedokli no 2015.gada 21.septembra līdz 2015.gada 20.oktobrim. Sabiedrības priekšlikumi vai iebildumi par noteikumu projektu netika saņemti. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Veselības inspekcija un Patērētāju tiesību aizsardzības centrs. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts tiks īstenots esošu institūciju un cilvēkresursu ietvaros. |
| 3. | Cita informācija | Nav |

Anotācijas III., IV. un V sadaļas – projekts šīs jomas neskar.

Veselības ministrs Guntis Belēvičs

Vīza: Valsts sekretāre Solvita Zvidriņa

23.02.2016. 09:18

3535

D.Būmane

67876148, [dace.bumane@vm.gov.lv](mailto:dace.bumane@vm.gov.lv)

1. <http://ec.europa.eu/health/scientific_committees/opinions_layman/en/sunbeds/#2> – [↑](#footnote-ref-1)
2. <http://www.icnirp.org/en/applications/sunbeds/index.html> [↑](#footnote-ref-2)
3. <http://www.who.int/uv/resources/en/recsunbed.pdf> [↑](#footnote-ref-3)
4. <http://www.who.int/uv/publications/en/sunbeds.pdf?ua=1> [↑](#footnote-ref-4)
5. <http://www.iarc.fr/en/media-centre/iarcnews/2009/sunbeds_uvradiation.php> [↑](#footnote-ref-5)
6. <http://ec.europa.eu/health/archive/ph_risk/committees/04_sccp/docs/sccp_oc03_021.pdf> [↑](#footnote-ref-6)
7. <http://www.cancer.net/cancer-types/melanoma/risk-factors-and-prevention> [↑](#footnote-ref-7)
8. <http://www.ncbi.nlm.nih.gov/pubmed/22031244> [↑](#footnote-ref-8)
9. <http://www.ncbi.nlm.nih.gov/pubmed/25669167> [↑](#footnote-ref-9)
10. International Prevalence of Indoor Tanning A Systematic Review and Meta-analysis. JAMA Dermatol. 2014;150(4):390-400. doi:10.1001/jamadermatol.2013.6896. [↑](#footnote-ref-10)
11. Prevalence of sunbed use, and characteristics and knowledge of sunbed users: results from the French population-based Edifice Melanoma survey, Journal of the European Academy of Dermatology and VenereologyVolume 29, Issue Supplement s2, 13 JAN 2015. [↑](#footnote-ref-11)
12. Trends in reported sun bed use, sunburn, and sun care knowledge and attitudes in a U.K. region: results of a survey of the Northern Ireland population. Br J Dermatol 2010; 163:1269–1275. [↑](#footnote-ref-12)
13. Sunbed Use in German Adults: Risk Awareness Does Not Correlate With Behaviour. Acta Derm Venereol 2009; 89: 470–475. [↑](#footnote-ref-13)